R8.8 miljoen aan Zuma-prokureurs betaal | Maroela Media
R8.8 miljoen aan Zuma-prokureurs betaal
Die staat het glo die afgelope vier jaar R8.8 miljoen aan prokureurs spandeer wat pres. Jacob Zuma moes verteenwoordig.
"Dit is 'n blatante diskriminasie," het Johann Abrie, woordvoerder van Congress of the People (Cope), Woensdag in 'n verklaring gesê. "Dit is 'n bevestiging dat Zuma geen onderskeid tref tussen belastinggeld en sy eie geld nie."
"Cope het Suid-Afrikaners reeds in 2008 gewaarsku dat Zuma 'n kompulsiewe verkwister is. Sy begrip van die voordele van sy posisie is toegang tot onbeperkte kontant," het Abrie gesê.
Jeff Radebe, minister van justisie, het in 'n geskrewe antwoord op 'n vraag van Debbie Schafer, DA-LP in die parlement gesê die regsfirma Hulley en Vennote het in 2009/10 'n bedrag van R7 945 972 ontvang, R570 068 in 2010/11 en R327 890 in 2012/13. Die sake hou verband met die multimiljardrandse wapentransaksie en die sogenaamde spioenasiebande.
Schafer het Woensdag gesê die DA beplan opvolgvrae oor die bedrae. Dit is 'n poging om te bepaal watter gedeelte van die R8.8 miljoen oorbetaal is aan Zuma se privaatprokureur, Michael Hulley.
"Dit is 'n skande dat die president se privaatprokureur belastinggeld invorder terwyl miljoene Suid-Afrikaners, insluitend slagoffers van Marikana, nie regsverteenwoordiging kan bekostig nie," het Abrie bygevoeg. "Die voltydse aanstelling van Hulley is onaanvaarbaar, onregverdig en moet deur alle Suid-Afrikaners veroordeel word."
on ons dom belastingbetalers smile maar en betaal. alles net om polities korrek te wees. tog so bang om op ons regte te staan.